b'\n_START_ARTICLE_\nSindrom spro\xc5\xa1\xc4\x8danja citokinov\n_START_SECTION_\nSimptomi\n_START_PARAGRAPH_\nMed simptome spadajo vro\xc4\x8dina, utrujenost, izguba teka, bole\xc4\x8dina v mi\xc5\xa1icah in sklepih, slabost in bruhanje, driska, izpu\xc5\xa1\xc4\x8daj, hitro dihanje, pospe\xc5\xa1eno bitje srca, nizek krvni tlak, kr\xc4\x8di, glavobol, zmedenost, delirij, halucinacije, tremor in te\xc5\xbeave s koordinacijo._NEWLINE_Laboratorijski testi in izvidi klini\xc4\x8dnega spremljanja lahko ka\xc5\xbeejo nizko raven kisika v krvi, pove\xc4\x8dan pulzni tlak, pove\xc4\x8dan minutni volumen srca, povi\xc5\xa1ana vrednost du\xc5\xa1ika v krvi (azotemija), povi\xc5\xa1ana vrednost dimera D,  povi\xc5\xa1ana vrednost transminaza|transminaz, pomanjkanje komplementnega dejavnika I in pove\xc4\x8dana dovzetnost za krvavitve, hiperbilirubinemija.\n_START_SECTION_\nVzroki\n_START_PARAGRAPH_\nDo sindroma spro\xc5\xa1\xc4\x8danja citokinov pride, \xc4\x8de se aktivira velika koli\xc4\x8dina belih krvni\xc4\x8dk, vklju\xc4\x8dno z limfociti B, limfociti T, naravnih celic ubijalk, makrofagov, dendriti\xc4\x8dnimi celicami in monociti, pri \xc4\x8demer pride do spro\xc5\xa1\xc4\x8danja vnetnih citokinov, le-ti pa nadalje aktivirajo \xc5\xa1e ve\xc4\x8d belih krvni\xc4\x8dk._NEWLINE_Do take prekomerne aktivacije belih krvni\xc4\x8dk lahko pride zaradi oku\xc5\xbebe, saj citokini signalizirajo celice imunskega sistema, kot so limfociti T in makrofagi, da migrirajo na mesto oku\xc5\xbebe. Citokini tudi aktivirajo te celice in jih spodbudijo k proizvodnji \xc5\xa1e ve\xc4\x8djih koli\xc4\x8din citokinov. Sindrom spro\xc5\xa1\xc4\x8danja citokinov lahko nastopi tudi kot sopojav po aplikaciji nekaterih biolo\xc5\xa1kih zdravil, ki zavirajo ali aktivirajo imunski sistem, tako da se ve\xc5\xbeejo na receptorje na belih krvni\xc4\x8dkah. Taka zdravila so na primer muromonab-CD3, protitelo proti CD3, ki so ga razvili kot zdravilo za zaviranje imunskega sistema za prepre\xc4\x8devanje zavrnitve presajenih organov, alemtuzumab proti CD52 za zdravljenje nekaterih vrst krvnega raka in multiple skleroze ter rituksimab proti CD20 za zdravljenje nekaterih vrst krvnega raka in avtoimunskih bolezni. Tudi imunoterapija na osnovi adoptivnih limfocitov C, in sicer zdravljenje z limfociti T, gensko spremenjenimi s himernimi antigenskimi receptorji (CAR-T) lahko povzro\xc4\x8di sindrom spro\xc5\xa1\xc4\x8danja citokinov._NEWLINE_Klju\xc4\x8dni vnetni posrednik pri nastanku sindroma spro\xc5\xa1\xc4\x8danja citokinov je najverjetneje interlevkin 6._NEWLINE_Huda oblika sindroma spro\xc5\xa1\xc4\x8danja citokinov oziroma citokinska nevihta se lahko pojavi pri raznih infekcijskih in neinfekcijskih boleznih, kot so bolezen presadka proti gostitelju, sindrom akutne dihalne stiske, sepsa, ebola, pti\xc4\x8dja gripa, o\xc5\xa1pice in sindrom sistemskega vnetnega odziva. Med zdravili, ki lahko povzro\xc4\x8dijo citokinsko nevihto, sta na primer rituksimab (monoklonsko protitelo proti CD20) in tisagenlecleucel (zdravilo CAR-T proti CD19). Zdravilo TGN1412  je v klini\xc4\x8dnem presku\xc5\xa1anju, in sicer v klini\xc4\x8dni raziskavi 1. faze, povzro\xc4\x8dil skrajno hude simptome zaradi povzro\xc4\x8ditve citokinske nevihte pri \xc5\xa1estih testnih kandidatih.\n_START_SECTION_\nDiagnoza\n_START_PARAGRAPH_\nSindrom spro\xc5\xa1\xc4\x8danja citokinov je treba lo\xc4\x8diti od simptomov bolezni same ter v primeru povzro\xc4\x8ditve z dajanjem dolo\xc4\x8denega zdravila od drugih ne\xc5\xbeelenih u\xc4\x8dinkov (na primer sindroma tumorske lize), ki zahtevajo druge vrste ukrepov. Diferencialna diagnoza temelji na zdravnikovi presoji, saj objektivni diagnosti\xc4\x8dni testi ne obstajajo. Klini\xc4\x8dno ni mo\xc5\xbeno lo\xc4\x8diti preob\xc4\x8dutljivostne reakcije na biolo\xc5\xa1ko zdravilo in sindrom spro\xc5\xa1\xc4\x8danja citokinov.\n_START_SECTION_\nZdravljenje\n_START_PARAGRAPH_\nSimptomatika sindroma spro\xc5\xa1\xc4\x8danja citokinov je od zelo blage pa do \xc5\xbeivljenjsko ogro\xc5\xbeajo\xc4\x8de. Blage simptome, kot so srbe\xc4\x8dica, rde\xc4\x8dica in povi\xc5\xa1ana telesna temperatura, lahko zdravimo z antihistaminiki in antipiretiki. Zmerno hud sindrom spro\xc5\xa1\xc4\x8danja citokinov lahko zahteva zdravljenje s kisikom, nadome\xc5\xa1\xc4\x8danje teko\xc4\x8din ter uporabo vazopresornih zdravil za zvi\xc5\xa1anje krvnega tlaka. Pri zmerno hudi do hudi simptomatiki so lahko potrebna tudi zdravila za zaviranje imunskega sistema, kot so kortikosteroidi, vendar je treba pretehtati koristi. \xc5\xbdivljenjsko ogro\xc5\xbeajo\xc4\x8da oblika citokinske nevihte zahteva prekinitev infuzije in urgentno zdravljenje._NEWLINE_V nekaterih huj\xc5\xa1ih primerih sindroma spro\xc5\xa1\xc4\x8danja citokinov se uporabi zdravilo tocilizumab, monoklonsko protitelo proti IL6._NEWLINE_Za zdravljenje sindroma spro\xc5\xa1\xc4\x8danja citokinov pri bolnikih s sindromom akutne dihalne stiske se pogosto uporabljajo kortikosteroidi in NSPVZ, vendar klini\xc4\x8dna presku\xc5\xa1anja niso pokazala njihove u\xc4\x8dinkovitosti glede plju\xc4\x8dne funkcije, izmenjave plinov ali bolj\xc5\xa1ih izidov pri teh bolnikih.\n_START_SECTION_\nPrepre\xc4\x8devanje\n_START_PARAGRAPH_\nPri uporabi nekaterih zdravil se lahko hude oblike sindroma spro\xc5\xa1\xc4\x8danja citokinov prepre\xc4\x8dijo z uporabo manj\xc5\xa1ih odmerkov zdravil, po\xc4\x8dasnim infundiranjem ter aplikacijo antihistaminika ali kortikosteroida pred aplikacijo biolo\xc5\xa1kega zdravila ali hkrati z njim._NEWLINE_Za ugotavljanje tveganja za pojav sindroma spro\xc5\xa1\xc4\x8danja citokinov pri novih u\xc4\x8dinkovinah, ki so \xc5\xa1e v predklini\xc4\x8dnem razvoju, so \xc5\xbee razvili teste in vitro, razultati katerih bi lahko pomagali pri opredeljevanju odmerkov v prvi fazi klini\xc4\x8dnega presku\xc5\xa1anja.\n_START_SECTION_\nEpidemiologija\n_START_PARAGRAPH_\nHuda oblika sindroma spro\xc5\xa1\xc4\x8danja citokinov se pojavlja redko, bla\xc5\xbeje in zmerno hude oblike sindroma pa so med pogostimi ne\xc5\xbeelenimi u\xc4\x8dinki nekaterih biolo\xc5\xa1kih zdravil na osnovi monoklonskih protiteles ali celi\xc4\x8dne terapije z limfociti T, gensko spremenjenimi s himernimi antigenskimi receptorji (CAR-T).\n_START_SECTION_\nZgodovina\n_START_PARAGRAPH_\nPrva omemba izraza \xc2\xbbcitokinska nevihta\xc2\xab\xc2\xa0v objavljeni medicinski literaturi sega v leto 1993, ko se je pojavil v razpravi avtorja Ferrara s sodelavci o bolezni presadka zoper gostitelja, pri kateri so o vlogi prekomernega in samoohranjevalnega spro\xc5\xa1\xc4\x8danja citokinov govorili \xc5\xbee ve\xc4\x8d let pred objavo omenjene razprave. Nato se je izraz pojavil v razpravi o pankreatitisu, v zvezi z reakcijo na oku\xc5\xbebo pa leta 2003._NEWLINE_Po nekaterih domnevah naj bi bila citokinska nevihta, ki jo je spro\xc5\xbeila pri obolelih oku\xc5\xbeba z virusom gripe v pandemiji gripe leta 1918, kriva za nesorazmerno visoko smrtnost med sicer mladimi odraslimi. Pandemija gripe leta 1918 je zahtevala 50 do 100 milijonov \xc5\xbeivljenj. Preliminarni podatki raziskave iz Hong Konga ka\xc5\xbeejo, da bi lahko bila citokinska nevihta pri oku\xc5\xbeenih kriva tudi za \xc5\xa1tevilne smrti med epidemijo sarsa v letu 2003. Tudi smrtni primeri pri ljudeh zaradi oku\xc5\xbebe s pti\xc4\x8djo gripo H5N1 so pogosto povezani s citokinsko nevihto. Citokinsko nevihto povezujejo tudi s hantavirusnim plju\xc4\x8dnim sindromom._NEWLINE_Leta 2006 je med klini\xc4\x8dnim presku\xc5\xa1anjem u\xc4\x8dinkovine TGN1412 v londonski bolni\xc5\xa1nici Northwick Park Hospital pri\xc5\xa1lo do hudih zapletov pri presku\xc5\xa1ancih zaradi pojava citokinske nevihte. Pri vseh \xc5\xa1estih zdravih prostovoljcih, ki so prejeli u\xc4\x8dinkovino, je \xc5\xbee nekaj minut po dajanju u\xc4\x8dinkovine pri\xc5\xa1lo do hudih glavobolov, mo\xc4\x8dno ote\xc5\xbeenega dihanja in bruhanja ter ve\xc4\x8dorganske odpovedi.  Parexel, dru\xc5\xbeba, ki je izvajala presku\xc5\xa1anje, je objavila, da bi lahko bili hudi zapleti povezani s citokinsko nevihto, ki jo je spro\xc5\xbeila preu\xc4\x8devana u\xc4\x8dinkovina.'